stanford-oval/wikipedia huggingface dataset:
Thaimaan historia
Poliittista kaaosta > Thaksinin valtaannousu

Talouskriisin jälkimainingeissa suosiotaan nosti miljonääripoliitikko Thaksin Shinawatra. Hänen puolueensa Thai Rak Thai sai murskavoiton vuoden 2001 vaaleissa. Thaksin oli suosittu läpi yhteiskuntaluokkien ja hänen noustua pääministeriksi maan talous lähti jälleen nousuun. Thaksin aloitti maassa huumeidenvastaisen sodan, ja vuonna 2003 poliisit ampuivat 2 500 huumekauppiaksi epäiltyä, monet epäillyistä osoittautuivat myöhemmin viattomiksi, mikä nostatti kohun. Thaksin käytti kovia otteita myös Etelä-Thaimaan Yalan, Pattanin ja Narathiwatin provinsseissa, joissa oli puhjennut levottomuuksia muslimiväestön keskuudessa. Tilanne riistäytyi käsistä voimapolitiikan johdosta ja eteläiset provinssit muuttuivat sotatoimialueiksi.
Vuoden 2004 tsunamikatastrofi sai maailman huomion kiinnittymään Thaimaahan. Andamaanienmeren rannalle iskenyt tsunami tappoi noin 8000 henkeä, joukossa runsaasti ulkomaalaisia turisteja. Thaksin kieltäytyi kohteliaasti ulkomaalaisesta avusta ja pyysi kohdentamaan sen enemmän apua tarvitseviin maihin.
Vuonna 2005 Thaksin saavutti ylivoimaisen vaalivoiton, mutta kansa oli jakaantunut hänen vastustajiinsa ja puolustajiinsa. Thaksinin puolella oli köyhä maaseutu, kun kaupungin keskiluokka kritisoi häntä voimakkaasti. Pääministeriä syytettiin yksinvaltaisista päätöksistä ja omien liiketoimien suosimisesta. Viimeinen pisara Thaksinin vastustajille oli se, että Thaksin myi tammikuussa vuonna 2006 omistamansa perheyrityksen osakkeet singaporelaiselle Temasek-yhtiölle ilman että kaupasta maksettiin veroja, sillä maan uuden lain mukaan Thaksinin ei tarvinnut yksityishenkilönä maksaa pääomatuloveroja. Thaksinin tekemä yrityskauppa aiheutti Bangkokissa kuukausia jatkuneita mielenosoituksia pääministeriä vastaan, mielenosoituksiin osallisui kymmeniä tuhansia ihmisiä.
Poliittista kaaosta > Sotilasvallankaappaus 2006

Syyskuussa 2006 armeija sai tarpeekseen maan poliittisesta sekasorrosta ja kaappasi vallan verettömässä vallankumouksessa pääministeri Thaksinin ollessa YK:n yleiskokouksessa New Yorkissa. Thaksin ei palannut Bangkokiin vaan jäi maanpakoon. Uudeksi pääministeriksi nimitettiin Surayud Chulanont. Hänen nimityksensä toivottiin rauhoittavan tilannetta myös maan eteläosien muslimikapinallisten keskuudessa, sillä hän oli itse kotoisin muslimialueelta. Kansainvälinen yhteisö tuomitsi vallankaappauksen ja vaati Thaimaata palaamaan demokratiaan. Maan sotilashallitus sai aluksi suosiota Thaksinin vastustajilta, mutta sotilashallinnon aikana korruptio vain lisääntyi ja maan talous taantui.
Thaimaassa järjestettiin demokraattiset parlamenttivaalit joulukuussa 2007. Thaksinin johtama Thai Rak Thai -puolue oli kielletty, mutta puolueen johtohahmojen perustama uusi puolue PPP, voitti vaalit ylivoimaisesti. Pääministeriksi nousi PPP:n Samak Sundaravej, maanpaossa olevan Thaksinin vävy. Thaksinilla ja uudella puolueella PPP:llä oli edelleen vankka kannatus maaseudun väestön keskuudessa, kun taas kaupunkilaisväestö väitti vaalivoiton tulleen korruption ansiosta. Keltaisiin paitoihin pukeutuneet Thaksinin vastustajat palasivat kaduille ja tilanne kärjistyi kesällä 2008, kun mielenosoittajat valtasivat maan hallitusrakennuksen, sekä Suvarnabhumin ja Don Muangin lentoasemat. Samalla maahan jäi jumiin 300 000 matkailijaa.
Tilanteen rauhoittamiseksi maan perustuslakituomioistuin kumosi vaalituloksen vilpillisenä PPP-puolueelta evättiin niin monta kansanedustajanpaikkaa maan parlamentista, että pääministeri Samak joutui eroamaan. Joulukuussa 2008 pääministeriksi tuli demokraattisen puolueen Abhisit Vejjajiva. Tilanne kärjistyi uudelleen kun maan kadut valtasivat nyt punapaitaiset Thaksinin kannattajat.
Maan hallitus sensuroi mediaa kovalla kädellä ja kritiikki hallitusta kohtaan vaiennettiin estämällä kritiikkiä esittäneiden tiedotusvälineiden toiminta. Tilanne kärjistyi väkivaltaisiksi muuttuneiksi mielenosoituksiksi keväällä 2010. Mielenosoitukset muuttuivat katutaisteluiksi Bangkokin keskustassa, maan armeija teki mielenosoituksesta lopun rynnäköimällä mielenosoittajien leiriin. Mielenosoituksissa sai surmansa 85 ihmistä ja toista tuhatta loukkaantui.
Vuonna 2011 järjestettiin taas vaalit, joiden voittajaksi selviytyi Thaksinin kannattajien tukema puolue Pheu Thai. Pääministeriksi nousi Yingluck Shinawatra, Thaksinin sisar. Uusi hallitus ryhtyi valmistelemaan lakia joka järjestäisi Thaksinille armahduksen korruptiotuomioista ja mahdollisuuden palata Thaimaahan. Thaksinin vastustajat uhkasivat hallitusta uusilla mielenosoituksilla.
Poliittista kaaosta > Sotilasvallankaappaus 2013

Tilannetta seurasi uusi poliittinen kriisi elokuussa 2013, jolloin parlamentin alahuone käsitteli ensimmäisen kerran armahduslakia, joka olisi vapauttanut kaikki vuoden 2006 vallankaappauksen jälkeen poliittisin perustein tuomitut henkilöt johtohenkilöitä lukuun ottamatta. Lain toisessa käsittelyssä 1. marraskuuta armahduslakia oli laajennettu koskemaan myös poliittisia johtajia ja Thaksin Shinawatraa. Laki hyväksyttiin ja Thaksinin ja hallituksen vastaiset tahot alkoivat valmistella mielenosoituksia, vaikka hallituspuolueet hylkäsivät armahduslain senaatissa.
Mielenosoitukset voimistuivat 20. marraskuuta, kun perustuslakituomioistuin päätti hallituspuolueen toimineen vastoin perustuslakia säätäessään perustuslakia koskevan muutoksen. Hallituksen vastaisten mielenosoitusten johtajaksi nousi demokraattien kansanedustaja Suthep Thaugsuban. Suthep vaati hallitusta eroamaan ja ehdotti sen tilalle "kansanneuvoston" perustamista, joka valitsisi maalle uuden johtajan. Suthepin tärkein tavoite on kitkeä Thaimaasta pois Thaksinin perheen poliittinen valta.
Paine hallitusta vastaan kasvoi entisestään, kun kaikki Demokraattisen puolueen 153 kansanedustajaa ilmoittivat joulukuussa 2013 eroavansa parlamentin alahuoneesta. Pääministeri ilmoitti hajottavansa parlamentin alahuoneen ja ennenaikaisten vaalien päivämääräksi ilmoitettiin 2. helmikuuta 2014. Parlamentin hajottaminen ei ratkaissut kiistaa, vaan mielenosoitukset jatkuivat. Oppositio ja mielenosoittajat häiritsivät tehokkaasti vaaliehdokkaiden rekisteröintiä, ennakkovaaleja ja varsinaista äänestystä 2. helmikuuta 2014. Thaimaan perustuslakituomioistuin mitätöi 21. maaliskuuta 2014 helmikuun toisena päivänä pidetyt vaalit, koska vaaleja ei voitu pitää samanaikaisesti joka vaalipiirissä. Perustuslain mukaan vaalit on pidettävä samana päivänä kaikissa vaalipiireissä. 2. helmikuuta pidettyjä vaaleja ei voitu järjestää 28 vaalipiirissä.
Poliittista kaaosta > Sotilasvallankaappaus 2013 > Kuningas vaihtuu

Lokakuussa 2016 Thaimaan kuningas Bhumibol Adulyadej kuoli 88-vuotiaana oltuaan maan kuninkaana vuodesta 1946 eli noin 70 vuotta. Vaikka kuninkaalla ei ollut poliittista valtaa, hän oli äärimmäisen arvostettu ja palvottu jumalallisena hahmona. Uudeksi kuninkaaksi nousi Bhumibolin poika Maha Vajiralongkorn eli Rama X, joka kruunattiin 66-vuotiaana perinteisessä kruunajaisseremoniassa toukokuussa 2019. Uudelta kuninkaalta puuttuu täysin isänsä arvovalta ja lukuisat kuninkaan elämään liittyvät skandaalit ovat aiheuttaneet kansalaisissa suuttumusta.
Poliittista kaaosta > Paluu siviilivaltaan

Kesäkuussa 2019 Thaimaan uudeksi siviilihallitusta johtavaksi pääministeriksi tuli Prayuth Chan-ocha, joka on eläkkeelle jäänyt kenraali. Hän johti viisi vuotta aiemmin maassa tehtyä sotilasvallankaappausta, josta lähtien Prayuth Chan-ocha toimi maan pääministerinä. Thaimaassa pidettiin maaliskuussa 2019 ensimmäiset vaalit vuoden 2014 jälkeen. Vaaleissa mikään puolue ei saanut selkeätä enemmistöä. Thaksiniin kytköksissä oleva oppositiopuolue Pheu Thai sai eniten paikkoja alahuoneeseen, mutta ylähuone nimitettiin sotilashallituksen toimesta. Parlamentin molempien kamareiden yhteisellä äänestyksellä Prayuth Chan-ocha tuli valituksi, vaikka hänellä ei ollut takanaan parlamentin alahuoneen enemmistöä. Tämän mahdollisti vuonna 2017 muutettu perustuslaki.
Dvaravatin kuningaskunnan ajalla, vuonna 755 rakennettu Wat Cham Devin temppeli Lamphunin kaupungin lähellä.
Kaakkois-Aasia 1300-luvulla. Punaisella Khmerien valtakunta, vaaleansinisellä Lavon kuningaskunta, oranssilla, Sukhothain kuningaskunta, keltaisella Champa, sinisellä Đại Việt ja violetilla Lanna.
Sukhothain kuningaskunnan aikainen Wat Mahathat -muinaismuistoalue Ayutthayassa.
Hollannin Itä-Intian kauppakomppanian ajalta oleva maalaus Ayutthayasta.
Ayutthaya ja Kaakkois-Aasia 1600-luvulla.
Siamin valtuuskunta Ranskan hovin vieraina Ludvig XIV:n hallituskaudella 1686
Kuningas Chulalongkorn
Kuningas Prajadhipok allekirjoitti Thaimaan perustuslain vuonna 1932, jolloin absoluuttisesta monarkiasta luovuttiin.
Kenraali Phibun
Tromssan lääni

| Tromssan lääni Troms fylke Romssa fylka Tromssan fylkki |
| --- | --- |

 Lippu:  Vaakuna
 Läänin sijainti Norjassa
Valtio:  Norja
Alue:  Pohjois-Norja
Hallinto:  
 – hallinnollinen keskus:  Tromssa
 – lääninjohtaja:  Knut Werner Hansen
Pinta-ala:  25 862,92 km²
Väkiluku (2016):  164 330
 – väestötiheys:  6,35 as./km²
Kielet:  Kirjanorja ja uusnorja
Lyhenteet:  
 – ISO 3166:  NO-19
 – NUTS:  NO072
 
Läänin internetsivut
Tromssan lääni (norj. Troms fylke, pohjoissaameksi Romssa fylka, kveeniksi Tromssan fylkki) on Norjan lääni maan pohjoisosassa Pohjois-Norjan alueella. Se sijaitsee Norjanmeren rannikolla Napapiirin pohjoispuolella ja rajautuu idässä Finnmarkin lääniin sekä etelässä Suomeen, Ruotsiin ja Nordlandin lääniin. Sen hallinnollinen keskus on Tromssa. Läänissä on 164 330 asukasta (vuonna 2016) ja sen pinta-ala on 25 862,92 neliökilometriä.
Vuoden 2020 alussa lääni yhdistettiin Finnmarkin läänin kanssa Tromssan ja Finnmarkin lääniksi. Yhdistymistä kuitenkin vastustettiin, minkä seurauksena lääni päätettiin lakkauttaa vuoden 2024 alussa. Samalla Tromssan lääni perustettiin uudelleen, sekä Tromssan ja Finnmarkin lääniin sen perustamisen aikaan liitetty Tjeldsundin kunta pysyi osana Tromssan lääniä.
Maantiede > Vuoret

Tromssan lääni on kauttaaltaan suhteellisen vuoristoista aluetta. Monin paikoin vuoret ovat hyvin jyrkkiä ja niiden väleissä on kapeita laaksoja, joiden pohjalla virtaa jokia. Toisin paikoin ylhäällä vuorilla on myös jäätiköitä, ja läänin korkein kohta Jiehkkevárri (1 833 m) on erään jäätikön laki. Jiehkkevárri sijaitsee Lyngenin niemimaalla ja on osa Lyngsalpene-vuoristoa, jossa ovat läänin muutkin korkeimmat huiput. Muuallakin läänissä rannikoiden jyrkät ja teräväpiirteiset vuoret kohoavat suoraan merenpinnasta satojen metrien ja jopa yli 1 000 metrin korkeuteen. Vuoret antavat suojaa pitkin vuonoja oleville vihreille laitumille. Sisämaan laajoissa laaksoissa vuorten rinteitä päällystävät koivumetsät. Lähellä läänin itäisiä rajaseutuja vuorten keskimääräinen profiili muuttuu jonkin verran rannikkovuoria pyöreämmäksi.
Paikallisen kansanperinteen mukaan vuoret ovat peikkoja, jotka ovat auringon paisteessa jähmettyneet kiveksi. Näin on selitetty monien vuorten erikoisia muotoja tai hahmoja. Eräs läänin tunnetuista teräväpiirteisistä vuorimuodostumista on Senjan saaren ulkorannikolla sijaitseva Okshornan (”Djevelens tanngard”, suom. ”paholaisen leuka”), jonka jyrkät ja keihäsmäiset huiput nousevat satoja metrejä suoraan merestä. Toisenlainen tunnettu vuorenhuippu on 1 238 metriä korkea Tromsdalstinden, jonka pyöreähkö laki kohoaa Tromsdalen-laakson perukalla, Tromssan kaupungin taustalla.
Tromssan alppiklubilla (Troms Turlag) on 650 kilometriä merkittyjä retkeilyreittejä ympäri lääniä.
Maantiede > Saaret

Lääni käsittää lukuisia saaria, mukaan lukien kaksi Norjan rannikon suurinta saarta:
Hinnøya – pinta-ala 2 204,7 km²
Senja – 1 590 km²
Eri saaret voivat erota maastollisesti toisistaan hyvinkin paljon. Jotkut ovat matalia, ja tuuli pääsee puhaltamaan niillä vapaasti. Toisilla saarista on jopa yli 1 000 metriä korkeita vuoria, jolloin vuoret tarjoavat myös jonkin verran tuulensuojaa. Myös Tromssan kaupunkisaaren ympärillä on runsaasti muita vuoristoisia saaria, jotka suojaavat kaupunkia merituulilta.
Maantiede > Ilmasto

Alueen ilmastoon vaikuttaa lämmin Golfvirta, minkä vuoksi talvet rannikoilla ovat pohjoiseen sijaintiin nähden leutoja mutta lumisia, ja lämpötilat liikkuvat tuolloin noin −3 °C ja −6 °C välillä. Sisämaan alueilla on talvisin viileämpää, ja lämpötilat saattavat ajoittain laskea −30 °C alapuolelle. Sisämaassa ilma on tosin kuivempaa, mikä vähentää pakkasen purevuutta suhteessa rannikon kosteampaan ilmaan. Kesäisin lämpötilat vaihtelevat yleensä 10 °C ja reilusti yli 20 °C välillä, mikä tekee alueesta varsin hedelmällistä.
Maantiede > Luonto

Asutusalueiden ulkopuolella on laajoja ja käytännössä koskemattomia erämaa-alueita. Vuorten alempia irtokivirinteitä päällystävät tyypillisesti koivumetsät. Erityisen rikkaan kasviston omaavat alueen liitukivivuoret. Läänin tunnuskukka on niittykullero (Trollius europaeus).
Läänin alueella liikkuvia suurpetoeläimiä ovat susi (Canis lupus), karhu (Ursus arctos), ilves (Lynx lynx) ja ahma (Gulo gulo). Euroopan suurin merikotkien (Haliaeetus albicilla) pesäke sijaitsee Nord-Fugløyan saarella, läänin pohjoisosassa. Muutoin rikkaan linnuston omaavat esimerkiksi erämaiden kosteikot. Kaloja on runsaasti sekä alueen järvi- että merivesissä. Tunnetuin alueen pyydetyistä merikaloista lienee turska (Gadus morhua). Muita pyyntikaloja ovat seiti (Pollachius virens), ruijanpallas (Hippoglossus hippoglossus), puna-ahven (Sebastes marinus), kolja (Melanogrammus aeglefinus), kissakala (Anarhichas lupus) ja merikrotti (Lophius piscatorius). Vaeltavista kaloista lohet ovat yleisiä joissakin läänin joissa. Muita alueen tunnettuja vaeltavia kaloja ovat merinieriä ja meritaimen (Salmo trutta trutta). Laajimmalle levinnyt vaeltamaton makean veden kala on nieriä (Salvelinus alpinus) ja sitä tavataan järvistä kaikkialla läänissä. Myös taimenia (Salmo trutta) tavataan monista alueen järvistä. Lisäksi haukia (Esox lucius), ahvenia (Perca fluviatilis), harjuksia (Thymallus thymallus), siikoja (Coregonus lavaretus) ja mateita ​​(Lota lota) löytyy joistakin järvistä ja joista, mutta ne eivät ole yhtä yleisiä kuin edelliset.
Historia

Läänin vanhimmat jäljet ihmisasutuksesta ovat yli 10 000 vuotta vanhoja ja juontavat juurensa paimentolaiskulttuuriin. Läänistä on löydetty myös maailman pohjoisimpia merkkejä viikinkien ajalta. Runsaat meren antimet yhdistettynä paikalliseen maanviljelyyn loivat perustan Tromssan läänin alueen ensimmäiselle pysyvälle asutukselle. Alkuperäinen saamelaisväestö on pitkään hyödyntänyt rantoja porotokkiensa kesälaitumina. Talvella taas poroja on laidunnettu sisämaassa Suomen ja Ruotsin raja-alueilla. Etelämpää, kuten Gudbrandsdalenista, kotoisin olleet maanviljelijät veivät omaa viljelykulttuuriaan kohti pohjoista asuttaessaan Tromssan läänin sisäosia. Lääniä asuttivat myös suomalaisperäiset kveenit, mikä näkyy joidenkin paikkojen rakennustyylissä ja kulttuurissa.
Kunnat

Tromssan läänin kunnat.
Tromssan lääniin kuuluu 21 kuntaa:
Bardu (pohjoissaam. Beardu)
Dyrøy (pohjoissaam. Divrrát)
Gratangen (pohjoissaam. Rivttát)
Harstad (pohjoissaam. Hárstták)
Ibestad (pohjoissaam. Ivvárstáđit)
Kalsa (norj. Karlsøy, pohjoissaam. Gálsa)
Kaivuono (pohjoissaam. Gáivuotna, norj. Kåfjord)
Kierua (norj. Skjervøy, pohjoissaam. Skiervá)
Kvæfjord (pohjoissaam. Giehtavuotna)
Lavangen (pohjoissaam. Loabák)
Målselv (pohjoissaam. Málatvuopmi)
Naavuono (norj. Kvænangen, pohjoissaam. Návuotna)
Omasvuono (norj. Storfjord, pohjoissaam. Omasvuotna)
Paatsivuono (norj. Balsfjord, pohjoissaam. Báhccavuotna)
Raisi (norj. Nordreisa, pohjoissaam. Ráisa)
Raisivuono (norj. Sørreisa, pohjoissaam. Ráisavuotna)
Salangen (pohjoissaam. Siellat)
Senja (pohjoissaam. Sážžá)
Tjeldsund (pohjoissaam. Dielddanuorri)
Tromssa (norj. Tromsø, pohjoissaam. Romsa)
Yykeä (norj. Lyngen, pohjoissaam. Ivgu)
Kunnat > Lakkautetut kunnat

Andørja (pohjoissaam. Áttir)
Astafjord
Berg
Bjarkøy
Helgøy
Hillesøy
Lenvik
Malankivuono (pohjoissaam. Málatvuotna, norj. Malangen)
Moskivuono (norj. Ullsfjord)
Sandtorg (vanh. norj. Sandhorgr)
Skånland
Torsken
Tranøy
Tromsøysund
Trondenes
Øverbygd
Väestö

Läänin alueella asuu 154 642 ihmistä, ja väkiluku on kasvava. Läänin asukkaista 56% asuu saarilla (suuri osa Tromssan kaupungissa, jonka keskusta on rakennettu saarelle). Lääni käsittää kolme, muihin väestökeskittymiin suhteutettuna, suurempaa kaupunkia.
Kolme suurinta väestökeskittymää ovat:
Tromssa (norj. Tromsø) – 65 286 asukasta
Harstad – 23 105 asukasta
Finnsnes – 11 160 asukasta
Läänin 25 kuntaa käsittävät monia pienempiä kyliä ja asutuksia. Tromssan lääni on virallisesti kaksikielinen. Alueella asuu alkuperältään niin norjalaisia, saamelaisia kuin suomalaisiakin.
Liikenne

Läänin vilkkaimmat tiet autoliikenteelle ovat läänin halki kulkeva Eurooppatie 6 ja Suomesta Tromssaan kulkeva Eurooppatie 8. E6 on eräs koko Norjan pääteistä ja yhdistää esimerkiksi Tromssan läänin sekä pohjoisempaan Finnmarkin lääniin että eteläisempään Nordlandin lääniin. E8 on läänin ainut suoraan Suomen puolelle johtava tie. Tämä Tromssaan päättyvä tie kulkee Paatsivuonossa (norj. Balsfjord) sijaitsevan Nordkjosbotnin ja Omasvuonossa (norj. Storfjord) sijaitsevan Yykeänperän (norj. Skibotn) läheisen risteyksen välisen matkan samaa reittiä E6-tien kanssa ja kääntyy risteyksestä kohti Kilpisjärveä ja Suomea. Seuraavaksi lähimmät Suomeen johtavat tiet kulkevat Finnmarkin läänin puolelta. Ruotsiin Tromssan läänistä ei johda yhtäkään suoraa tietä, vaan lähimmät Ruotsin risteykset ovat joko Nordlandin läänin puolella tai Suomen Enontekiöllä. Kuten muuallakin Norjassa, on Tromssan läänissäkin runsaasti eri paikkoihin johtavia pistotietyyppisiä tai lenkkejä tekeviä lääninteitä (norj. Fylkesvei). Lääninteitä pienemmät tiet eivät yleensä ole enää asvaltoituja.
Vuoristoisesta maastosta johtuen osalle teistä on rakennettu maantietunneleita, jotka alittavat rannikoiden jyrkkiä vuorenseinämiä tai puhkaisevat teitä kokonaisten vuorijonojen läpi, jolloin tietyt tunnelit voivat olla useita kilometrejä pitkiä. Joissakin paikoissa osa teistä on rakennettu kulkemaan säännöllisesti kulkevien autolauttayhteyksien kautta, jolloin esimerkiksi leveän vuonon poikki ei ole tarvinnut rakentaa erittäin pitkää siltaa tai merenpohjan alittavaa tunnelia (usein tällaiset vaihtoehdot ovat poissuljettuja vuonojen syvyyden vuoksi). Norjan rannikon pisintä lauttareittiä kulkevat Hurtigruten-laivat pysähtyvät neljässä Tromssan läänin satamassa, jotka sijaitsevat Kieruassa (norj. Skjervøy), Tromssassa (norj. Tromsø), Finnsnesissä ja Harstadissa.
Norjan rannikkoalueilla asuville tyypilliseen tapaan, vesialueiden läheisyydestä johtuen, paikalliset saattavat liikkua myös jonkin verran veneillä, sillä jotkin saarilla sijaitsevista tai vuorten ympäröimistä rantapaikoista ovat maantieyhteyksien ulkopuolella.
Aiheesta muualla

Kuvia tai muita tiedostoja aiheesta Tromssan lääni Wikimedia Commonsissa
Läänin internetsivut (norjaksi)
| n k Lappi |
| --- | --- | --- |
| Norja |  Nordland  Tromssa  Finnmark  |  |
| Ruotsi |  Lappi  Norrbotten  Västerbotten  |  |
| Suomi |  Historiallinen maakunta  Lääni  Maakunta  Enontekiö  Inari  Kittilä  Sompio  |  |
| Venäjä |  Murmansk  |  |
Norjan läänit
Agder
Akershus
Buskerud
Finnmark
Innlandet
Møre ja Romsdal
Nordland
Oslo
Rogaland
Telemark
Tromssa
Trøndelag
Vestfold
Vestland
Østfold
Okshornan-rannikkovuorten siluetti Senjan saarella nähtynä jokseenkin rannikoille tyypillisellä sadesäällä kesäkuussa 2011.
Husøyn saari Senjan pohjoisosassa heinäkuussa 2005.
Signaldalen-laaksoa kesäkuussa 2011.
Kokkolan Pyhien Simeonin ja Hannan rukoushuone

| Kokkolan Pyhien Simeonin ja Hannan rukoushuone |
| --- | --- |

Sijainti:  Katariinankatu 3, 67100 Kokkola
Seurakunta:  Vaasan ortodoksinen seurakunta
Rakentamisvuosi:  1957
Lisää rakennusartikkeleitaArkkitehtuurin teemasivulla
Infobox OKVirheellinen NIMI-arvo: 
Kokkolan Pyhien Simeonin ja Hannan rukoushuone on Kokkolassa sijaitseva ortodoksinen rukoushuone. Se on uudelleenrakennettu vanhaan kaksikerroksiseen puutaloon vuosina 1955–1957 Kalle Karnelan suunnitelmien mukaisesti ja vihittiin vuonna 1957 pyhien Simeonin ja Hannan muistoksi. Suorakaiteiseen, satulakattoiseen runkohuoneen harjaan on lähemmäs sisäänkäyntipäätyä tehty pieni sipulikupoliin päättyvä torni. Ikonostaasin on suunnitellut W. Froloff ja Maria Beskoff. Kirkon Neitsyt Maria -ikoni on lähtöisin 1800-luvun loppupuolelta Viipurin Kristuksen kirkastumisen katedraalista ja pyhän Simeonin ja pyhän Hannan ikonit ovat lähtöisin Valamon luostarista. Rukoushuone kuuluu Vaasan ortodoksiselle seurakunnalle.
Väinö Karjalainen

| Väinö Karjalainen> Henkilötiedot |
| --- | --- |
Syntynyt: 1995
Kansalaisuus:  Suomi
Ammatti:  muusikko, tuottaja
Vanhemmat:  Jukka Karjalainen, Kati Bergman
Muut tiedot
Aktiivisena:  2013-
Koulutus: Teoreettisen fysiikan kandidaatti
Väinö Karjalainen (s. 27. tammikuuta 1995) on muusikko ja tuottaja. Hän on osalle tuttu myös vuonna 2023 televisioon palanneesta Levyraati-ohjelmasta osana vakiopaneelia. Väinö on suomenkielistä rockia esittävän Tiisu-yhtyeen basisti (2013-). Basistiuden lisäksi hän on myös äänittänyt, tuottanut sekä miksannut muiden muassa seuraaville artisteille: J. Karjalainen, Ursus Factory, Arppa, Sepikka ja Lyyti.
Väinö Karjalainen on yhteistyössä Pekka Nisun kanssa perustanut Kvark-studion vuonna 2017.
Väinö Karjalainen on Jukka Karjalaisen ja Kati Bergmanin poika. Hänestä onkin sanottu kertovan J. Karjalaisen säveltämä ja esittämä kappale Missä se Väinö on?
Imperialismi

Eurooppalaiset siirtomaavallat, Yhdysvallat ja Japani hallitsivat 1900-luvun alussa 85 prosenttia maailman maapinta-alasta.
Imperialismi tarkoittaa suurvallan pyrkimystä laajentaa omaa maa-aluettaan tai taloudellista vaikutusvaltaansa. Aluelaajennukset tapahtuvat tyypillisesti sotilaallisin keinoin ja muiden valtioiden kustannuksella, mutta taloudellinen ja poliittinen vallankäyttö voivat saada myös hienovaraisempia muotoja. Laveammassa merkityksessä sanalla voidaankin viitata kaikenlaiseen alistavaan kulttuurivaikutukseen. Kolonialismi on nimitys imperialistiselle siirtomaapolitiikalle. Siinä vahvempi valtio pyrkii saamaan alistamistaan alueista (alusmaista) mahdollisimman paljon hyötyä itselleen.